
Ajánlanám ezt a könyvet minden olyan lánynak, nőnek, akik mély sebet hordoznak a szívük mélyén. Ne adjátok fel, hiszen a szerelem mindig ott van a levegőben. Csak nyújtsátok ki a kezeteket, és várjátok, hogy megfogja valaki.

	



	


Előszó – Liv

	A nevem Liv Jackson. Tudom, milyen a szerelem. Ismerem a fájdalmat. Egyetlen hibát követtem el: rosszul választottam első szerelmet. Felemelt, majd letaszított. Ahol ért, belém rúgott. De szerettem. Annyira szerettem, hogy nem tudtam élni a kínnal, amit okozott. Az életem megváltozott, a személyiségemet elvesztettem a traumától. Egyszer már megtanultam járni, akkor újra erre kényszerültem. Elestem többször, de felkeltem. Harcoltam. A feladás nem szerepelt a szótáramban. Küzdöttem az álmaimért, azért, hogy megtudhassam: milyen is valójában az igazi szerelem.

Prológus – Liv

	Ha szerelmes vagy, a világ nem olyan, mint a lányregényekben. Jó dolog, ha ezt mondják, ahogy az is, ha ebbe a hitbe ringatod magad, de számolj azzal, hogy rosszul is végződhet a dolog. Nálam is úgy kezdődött, hogy ez egy hatalmas szerelem lesz. Részemről legalábbis.

	Tizenhét éves voltam, majdnem tizennyolc, amikor megláttam egy füstös és sörtől bűzlő útszéli csehóban Jay Cullent, ahogy magáévá teszi a színpadot. Mit kerestem ott? Az egyelőre ne legyen fontos. Lázadtam, ennyi a lényeg. Akkoriban váltak a szüleim, és elég nehezen viseltem. Szóval, amikor tehettem, felkerekedtem a barátnőmmel, aki nem mellesleg tudott hamis személyit szerezni, szóval előttünk nem volt akadály. 

	Az a fajta zene nem igazán volt a zsánerem, de miután azon kaptam magam, hogy nekem énekel a frontember, már nem számított semmi sem. Ontotta magából igéző kék szeme az érzelmeket, és elhittem, hogy a dalszöveg sorai nekem szólnak. Leblokkoltam. Pislogni sem tudtam. Megbénított a férfi. Ha létezik – márpedig létezik – szerelem első látásra, akkor én ott, azonnal belé is habarodtam. Csak hallgattam a hangját, ringatóztam a dallamokra, és egyszerűen nem tértem magamhoz. 

	A koncert után hozzám vezetett az első útja, és mire bármit is mondhattam volna, már a hátsó kijárat mellett, a falnak dőlve csókolóztunk. Pillanatok alatt történt minden. Így visszagondolva hatalmas hibát követtem el, de mondják, hogy a tévedéseiből tanul az ember. Nos, ez az egész hatalmas tanulsággal járt. 

	Gyönyörű fél évünk volt, vagyis én azt hittem, hogy az. Látszólag minden a helyén volt. Ott voltam az összes koncerten, az after partykon, még egy dalt is írt nekem. A refrén a mai napig a fülemben visszhangzik:

	„Az egyetlen

	A minden

	Gyönyörű hazugság

	Olivia, te vagy a valóság,, 

	Miatta még a barátnőmet is elhanyagoltam, sőt, a válófélben lévő szüleimmel sem törődtem, mert annyira szerelmes voltam, hogy rajta kívül más nem létezett. Önző voltam, csak a saját boldogságomra tudtam gondolni. Hiba volt. Ahogy az is, hogy nem láttam Jay álarca mögé. 

	Végül egy napon jött a hidegzuhany. Egy koncertre nem tudtam elmenni. Anyámmal volt találkám, és át kellett rágnunk a válást. Muszáj volt, hiszen ő lemondott rólam, vagyis akkor közölte ezt velem. Valójában a szemem sem rebbent, hiszen addig se nagyon törődött velem. Miután középiskolába kerültem, megszakadt közöttünk az a bizonyos anya-lánya kapocs. Akkoriban hidegültek el apával. Szóval meg is lepett, hogy még pár évig húzták a házasságot. Apa menteni akarta, voltak terápián is, de végül az elválás mellett döntöttek. Egy pillanatig sem bántam, hogy édesapámmal maradhattam, vagyis akkor még nem.

	Anyám gyönyörű nő volt. A kora meg sem látszott rajta. Az akaratosságot tőle örököltem, és javarészt a személyiségemet is. Kicsit bántam, de csak később eszméltem rá. Emlékszem a beszélgetésünkre. Rövid volt és velős. Egy kávézóba ültünk be, mert akkor már elköltözött a családi házból. Feszengett. Folyton decens, szürke kosztümjét igazgatta, furán fintorgott.

	– Nézd, kicsim – kezdett bele. De már tudtam jól, mit akar mondani. – Tudod, hogy folyamatban van a válás, és valójában nem akarok kertelni, hiszen felnőtt vagy – villantotta rám barna szemét, majd elhúzta a száját. Közbeszóltam: 

	– Csak mondd ki! – Tisztában voltam vele, hogy mit akar közölni. 

	– Én elmegyek Tampából, édesapádnál fogsz maradni. De tudd, hogy szeretlek – tette még hozzá, majd a kezem után nyúlt, amit az asztalon nyugtattam. 

	– Választásom sincs, amúgy? – kérdeztem, de valójában nem akartam ellenkezni, csak kérdőre vonni. 

	– Nincs – hajtotta le a fejét. – De nem azért, mert nem szeretlek, egyszerűen csak úgy gondolom, hogy jobb lesz, ha apáddal leszel. Én azt hiszem, lebőgtem az elmúlt évek alatt, mint anya, és ez a te javadat szolgálná. 

	– Legalább belátod, hogy valójában tettél az életemre – vettem egy nagy levegőt. – Jól van, nem ellenkezem – felnéztem rá, bele egyenesen barna szemébe. – De ha elmész, és elváltok, engem soha többé ne keress. Ne vigyél el sehova, ne küldj semmit, ne kérj láthatást. Semmit! – bólintottam. Anya szeme megtelt könnyekkel, és tudtam, hogy bántják a szavaim, de ez volt a célom. Az anya, aki lemond a gyerekéről, nem anya, csak egy nő. Egy semmirekellő nő, aki nem tud élni azzal a gyönyörű adománnyal, amit az Isten adott neki. Az élettel, amit a világra hozott. 

	– Rendben – egyezett bele elcsukló hangon.

	Gyorsan letudtuk a beszélgetést, de akkor már nem tudtam elmenni a koncertre, mert bármilyen csúnyán is hangzik, nem tett mély benyomást rám, hogy eldobott magától az anyám. Valahol sejtettem, hogy ez lesz, fel voltam készülve. Jay fontosabb volt akkor. 

	A fene esne bele! Az ördög vigye el a szerelmet

	Később, már otthon, csörgött a telefonom, Annalise barátnőm hívott, hogy látta Jay-t egy nővel a klubban, ahol felléptek. Csókolóztak. Azonnal elborult az agyam, és autóba ültem, a lakására hajtottam. 

	Amikor megtudtam, hogy megcsalt, egy világ omlott össze bennem, és persze azonnal kérdőre akartam vonni. A lakásánál dúvadként vertem az ajtót, hogy engedjen be, különben rágyújtom a házat. Az az igazság, hogy fájt. 

	Életem első szerelme volt. Na persze ez nem igaz, hiszen előtte is voltak kisebb kapcsolataim, de az mind komolytalan volt tekintve a koromat. Akkor, amikor őt megismertem, tizenhét múltam, ahogy szakítottunk, rá pár hétre töltöttem be a tizennyolcat. Ahogy illett, rózsaszín ködbe burkolóztam, nem láttam, nem hallottam csak őt. Nem hallottam meg senki figyelmeztető szavait. Hiba volt. 

	Tehát berontottam Jay-hez, és ordítva estem neki, hogy igazak-e a hallottak. Meglepett a viselkedése. Vállat vont, bólintott. Egy szóval nem mondta, hogy sajnálja vagy, hogy szeret azért. Nem, Jay Cullen bunkó módján még meg is kérdezte, hogy más egyéb van-e. 

	– Mégis mit vártál tőlem? Azt hitted, majd élünk boldogan, míg meg nem halunk? Te ezt vártad? Komolyan? De édes – lenézően és arrogánsan beszélt hozzám. Nem az az ember nézett rám, akit megismertem. Két személy lakozott benne. És ez volt az igazi énje. Ez, a végtelenül beképzelt és öntelt ember. Undorodom kellett volna tőle, de abban a percben csak azon igyekeztem, hogy összeszedjem a szívem összetört darabjait.

	– Szeretlek – nyögtem elcsukló hangon. Nem ez volt a legjobb döntés, amit akkor hoztam, de mégis ez volt a legkisebb hiba, amit elkövettem.

	– Oké, köszi, aranyos vagy, de nem megyek vele messzire. Csak púp vagy a hátamon, Liv. Nem igazodhatok hozzád mindig, más a fontos Ennek vége! – jelentette ki határozottan. Nem volt mit mondani, beletörődtem, és tárt karokkal ugrottam a szakadékba, aminek a szélén egyensúlyoztam. Eldobott. Sose szeretett. Használt, mint egy rohadt bevásárlótáskát. Megalázott. 

	– Jay – suttogtam reszkető hangon, majd felé nyújtottam a karom. Lenézett rá, elhúzódott. 

	– Van még valami? – kérdezte újra lenézően. Az érzelmek legkisebb szikráját sem láttam a szemében.

	Darabokra tört a szívem. Hallottam, ahogy megreped, és a darabjai szétfolynak a testemben. Rettenetesen fájt. Ordítottam. A férfi, akit szerettem, elárult. A rózsaszín felhőt fekete viharfelhő váltotta fel, és bőséggel ontotta magából a villámokat a lelkemben. Úgy éreztem, nem kapok levegőt, hogy a bánat vaskos ujjai tekerednek a torkomra, és erővel szorítják azt. 

	Nem gondolkodtam. Felborogattam a bútorait, majd, ami a közelemben volt polc, mindent lesepertem róla, és még pofon is vágtam. Azután pedig újra kocsiba vágódtam, és hazavezettem. 

	Nem igazán emlékszem, hogyan jutottam el a házunkig. Végigsírtam az utat. Úgy éreztem megöltek, hogy nemcsak kést szúrtak a szívembe, hanem forgatták is benne azt. Nem kíméltek.

	Apa akkor nem volt otthon. A fájdalom erőtlenné tett. Ahogy beléptem a házba, összecsuklottam és zokogtam a lépcső aljában, a járólapon. Nem volt erőm felkelni. Clara – a bejárónőnk – rémült arccal tornyosult felettem és érdeklődött, hogy mi a bajom, de nem válaszoltam neki. Nem is bírtam. Az a kés csak forgott és forgott a szívemben. 

	Kis idő múlva megerőltettem magam, és felkeltem, majd továbbra sem törődve Clara-val felsétáltam a lépcsőn. Emlékszem, mindkét kezemmel kapaszkodtam a karfába, ha nem tettem volna, akkor nem is tudtam volna felmenni. Örökkévalóságnak tűnt az a rövidke út a szobámig. Olyan érzés volt, mintha a pokol tornácán egyensúlyoznék, és a kárhozott lelkek belém kapaszkodva akarnának a felszínre jutni, mintha le akartak volna taszítani. 

	Aztán ahogy a szobámba értem, elterültem az ágyamon, és a párnámat az arcomba nyomva adtam ki azt a mérhetetlen fájdalmat, ami ért. Isten tudja meddig itattam az egereket. Nem tudtam felfogni, hogy ez velem történt meg. Hogy felemelt, majd a mélybe taszított. Úgy éreztem, nincs kiút, hogy nem létezik már semmi, ami azt a tátongó lyukat betömheti a szívemben. Csak aludni akartam, egyedül lenni. És akkor jött a halál gondolata. 

	Ha megölöm magam, akkor megszűnik a fájdalom, és alhatok, gondoltam. Nem tudtam tisztán szemlélni a történteket, csak szabadulni akartam attól a mérhetetlen kíntól. Nem is gondolkodtam, besétáltam a fürdőbe, és előkaptam egy bontatlan műanyagborotvát. Aztán a tükörbe néztem, és megláttam mivé lettem pár óra alatt. Mosolygós lányból egy meggyötört teremtéssé változtam. Tönkretettek. Sírni kezdtem, hogy mi romolhatott el, amikor én mindent megtettem Jay-nek. Szerettem, csodáltam, nekiadtam magam, és ő... Ő csak használt. 

	Megvágtam a bal csuklóm. Kis vágás lett, éppenhogy csak vérzett, nem is fájt. Nem gondoltam meg magam, így újra végighúztam rajta a fehér eszköz pengéjét. Akkor már erősebben, és mélyebbre is ment, mert fájdalmasan nyilallt, bőségesen megindult az elvágott eremből a vér. De hogy biztosra menjek, és ne legyen hosszú az út, a másik csuklómat is megvágtam. Az már elsőre sikerült. Beleejtettem a borotvát a mosdókagylóba, aztán leültem a kád elé. Nekitámasztottam a hátamat, és vártam, hogy jöjjön értem a halál. 

	Önző voltam? Lehet. De azt hiszem, mindenki élt már át szerelmi csalódást. Borzasztó szembesülni a ténnyel, hogy akit szeretsz, bántott, ártott neked, és fáj, fizikai fájdalmat okoz. Sokszor nem tudsz mit kezdeni a hirtelen jött gyötrelemmel. Elmúlik, igen, de idő, mire ez megtörténik. Én nem akartam várni, azonnal akartam a megnyugvást. 

	Lassan álmosodni kezdtem, és a szemhéjam elnehezedve borult a szemgolyómra. Akkor már nem fájt. Akkor már nem éreztem semmit. Aludtam.

	A kórházban tértem magamhoz. Infúziót kaptam, és be volt kötve mindkét csuklóm. Éles és égető érzés nyilallt a vágásaimba, de a lelki fájdalomhoz képest elenyésző volt. Édesapám ott volt mellettem. Anyám egyszer jött be hozzám a kórházba. Egyetlen egyszer. Bár, nem is vártam tőle semmit, hiszen megegyeztünk. 

	A felépülés hosszadalmas volt. Kaptam pár gyógyszert, leginkább nyugtatót és altatót. Nem beszámíthatónak diagnosztizáltak, így egy darabig még terapeutához is kellett járnom. Haszna nem sok volt, mert elfojtottam a valódi érzéseimet. Akkoriban alakult ki az az arrogáns álarc, amit sokáig viseltem. Hittem, ha elnyomom a valódi énem, és húzok egy nagy falat a lelkemben, akkor nem eshet bajom.

	Hosszú magányos évek következtek. Az apám kivett az iskolából, magántanulóként végeztem el a középsulit. Az egyetemet eltoltam, noha jelentkeztem egy szakra. A barátaim nem kerestek. Az egyetlen igaz barátnőm, Annalise próbálkozott. Többször eljött, beszélgettünk, tanultunk együtt, de nem tudtam értékelni, hogy fáradozik. Figyelmen kívül hagytam. Nem mehettem sehová, úgy értem szórakozni. A fiúk pedig tabutémának számítottak, de igazából nem is érdekelt annyira ez az egész egy bizonyos napig.

	Befordultam, önzővé váltam, még annál is jobban. Nem értettem meg, hogy ez az egész arra hivatott, hogy engem megvédjen. Apa nem tudta hogy kezelje ezt. Elzárt, mint egy drága ékszert, ami később hatalmas galibát okozott, de tanított is, szóval annyira nem tette rosszul, csak ekkora megkötéseket nem kellett volna alkalmaznia. De értettem, hogy félt, és hogy nem akart engem is elveszíteni, mint anyát.

	Élőhalott lettem, és ez azért látszott rajtam. Nem sikerült mindig eldugnom. Egy ilyen napon találkoztam össze apa munkatársával a konyhánkban. Gondolatom sem volt Hiro Shenről. Ismertem pár éve, hiszen ő segített elindítani és felépíteni édesapám vállalkozását. Legtöbbször futólag találkoztunk csak, egy köszönés és pár szó erejéig. Mivel ázsiai volt, állandóan szamurájoztam. Mit tudtam én milyen harcos-kasztok vannak a Távol-Keleten. Azon a napon viszont komolyabban szólt hozzám:

	– Nézd, én komolyan sajnálom, ami történt, de szerelem még annyi lesz az életedben, mint égen a csillag. Nem kellene ennyire túlkomplikálnod, Livi. Fiatal vagy meg minden. Inkább próbálj meg pozitív lenni – mosolygott elégedetten. Mintha megmondta volna nekem a tutit. Azért, mert idősebb nálam, rohadtul fogalma sem volt róla, hogy mit éreztem. Kicsit bepöccentem, de nem akartam nyers lenni. Annyira.

	– Mint égen a csillag? A szerelem nem szaros flipper. Nem egy játék! Inkább ne is mondj semmit, mert annyira nem vagyunk közös nevezőn, mint ahogy nem passzol az a kék tányér meg a piros pohár – mutattam a konyhapultra. Meglepődött, de folytatta a hegyibeszédet. Nem éreztem szükségét a kioktatásnak.

	– Honnan tudod, hogy tényleg szeretted? – könyökölt a szürke márványra, megemelte egyik szemöldökét.

	– Ezt érzi az ember, de nem te leszel az, akivel ezt meg fogom vitatni, sőt! Szeretném elfelejteni a francba! Hülyeség volt, amit csináltam, aláírom, de rohadtul nincs most szükségem a ködös szónoklatodra úgy, hogy te sem tudod mi is az a szerelem – vetettem a szemére. Fura grimasszal hőkölt hátra. – Nem kell fintorogni, lehet, hogy fiatal vagyok, de hülye nem! Valahogy sejtem, hogy unalmas estéiden nem a Bushido kódexet lapozgatod. – Felkaptam a zacskó chipsem a pultról, majd úgy mentem el mellette, hogy meglöktem a vállát. Borzasztóan felidegesített. Hónapok után sem tudtam kilépni a történtekből, és akkor még ez is. 

	– Liv, honnan veszed, hogy nem tudom? – szaladt utánam, majd kérdőre vont. – Nem akartalak megbántani, csupán – a szavába vágtam: 

	– Nem kell félni, nem mondom el apának, ha ettől tartanál. Inkább ne mondj semmit, szerintem ezt nekem kell egyedül megoldanom, nem kell más okossága. – Egyszerű gondolat volt, hogy gőze sincs a szerelemről, de hogy honnan jött, nem tudom. 

	– A csatákat se egyedül vívták meg, még a szamurájok sem – mondta, de nem foglalkoztam vele, csak legyintettem. Kár volt mentenie a helyzetet.

	Hiro Shen volt a világ legarrogánsabb férfije, ennek fejében pedig okosnak is képzelte magát. Szerintem ütötték egymást a gondolatai, de nem az én tisztem volt elítélni a szamurájt. Ott volt arra a sors meg a karma. Azt azonban gondolni sem mertem, hogy mindez majd az én képemben éri utol. Kínos…

	A negyedik évben, amikor betöltöttem a huszonkettőt, minden megváltozott. Kezdett kényelmetlenné válni, hogy nem mehetek sehova, és kértem apát, hogy oldjunk kicsit ezen a béklyón. Közben lett egy udvarlóm, a cuki autószerelő, Alan Carr. Apa cége tervezte az arculatát, és találkoztunk párszor, amikor eljött hozzá, mert az öregem elég sokat dolgozott otthonról is, de nem hanyagolt el. Mindig érdeklődött a hogylétemről, megkérdezte mire van szükségem, hogy hova vihet el, hogy mit akarok kezdeni az életemmel, sőt, még közös moziesteket is rendezett. Na, azokat kifejezetten élveztem. Mégsem becsültem eléggé ezt az igyekezetet, mert voltaképpen egy rab voltam a saját házunkban. Pedig mióta megtörtént a dolog, nem is találkoztam Jay-jel. Se a közösségi oldalakon, se egy telefonhívás, semmi. Eltűnt, köddé vált. Azt csak később tudtam meg, hogy apám helyben hagyta. Durván. Hála istennek feljelentés nem lett belőle. Jay ezzel is elismerte, hogy ő volt a hibás, nem is lett volna értelme. Emlékszem, akárhányszor jártam a plázában, mindig azt lestem, hol találkozhatnék vele, mert akartam. Nem azért, mert annyira őrülten szerettem, hanem mert szembe akartam köpni. Igen, egy idő után a szerelem gyűlöletté alakult bennem. És ez a gyűlölet elharapózott. De valójában féltem a szakítás utáni első találkozástól. Olyan ez, amikor dühöng egy járvány, és te csak azért is meg akarsz fertőződni, hogy utána immunis lehess. Akartam azt az immunitást, de nem tehettem érte. 

	El kellett volna engednem, mert ezt mondtam mindenkinek, de a lelkem mélyén ez nem ment. Apa kezdett megbízni bennem, de szórakozni továbbra sem igazán engedett, bár annyira nem is hiányzott. A társaság kezdett hiányozni. A férfiak társasága. Hogy érdeklődjenek utánam, hogy mutassanak felém kíváncsiságot. A szeretethiányom pedig a tetőfokára hágott. Viszont tapasztalatok híján nem tudtam hogyan kellene ehhez hozzákezdenem.


Liv

	Apa fogadást készült adni, és örült volna, ha csinosan köszönteném mellette a vendégeket. Jó benyomást akart tenni a meglévő és leendő ügyfelei felé. Én ennek nagy örömmel tettem eleget. Szerettem volna a kedvében járni, szerettem volna Alannel találkozni, és szerettem volna csinos lenni. Annalise-zel megbeszéltük, hogy elmegyünk ruhát venni az estélyre. Apától elfelejtettem pénzt kérni. Egyébként borzasztóan frusztrált, hogy még eltartott státuszban voltam, de nem igazán fűlött a fogam az egyetemhez. Pedig felvettek a marketing szakra. Édesapám is reklámszakember volt. Jackson's Marketing néven futó cége csak úgy szárnyalt, és egyre több ügyfele lett. Ő azonban ezek ellenére is a földön tudott maradni, és egyetlen személyi asszisztenssel maga mellett irányította a Tampa belvárosában székelő vállalkozását. Mi a külvárosban laktunk. Ő mindezek ellenére képes volt szakadt farmerben és sima, fekete pólóban járni, olykor borostája is volt. Viccesen mindig divatszakadásnak mondta a nadrágjain éktelenkedő, tényleg trendinek ható széles hasadásokat. Egyszerű ember volt minden tekintetben. Csodáltam érte.

	Óvatosan kopogtam be a magas, duplaszárnyú ébenfa ajtón, és reméltem, hogy bebocsátást nyerek. Kicsit vártam, aztán hallottam az ismerős, öblös hangot, miszerint bemehetek. Benyitottam apa dolgozószobájába. A szoba egyszerű volt, és talán még kicsi is. Két ajtóval ellátott, beépített fehér könyvespolccal és fiókrendszerrel, valamint asztal, mellé illő két fekete irodai szék kapott még helyet benne. Sokat játszottam ott kiskoromban, amikor apunak dolgoznia kellett, de én mindenáron vele akartam lenni. A különlegessége az volt, hogy nem volt ablaka, ezért mindig égtek a lámpák bent. 

	Nem gondoltam, hogy nincs egyedül, így kissé meglepetten néztem az asztal ajtó felőli oldalán ülő férfire. Miután az felém fordult, mosolyra húztam a számat, bár ez kissé vicsorgásba csapott át. De el kellett engednem azt a bizonyos beszólást, amit még annak idején intézett hozzám, szóval kedvesen köszöntem:

	– Hello, Mr. Shen, rég láttalak. – Ő is kiváló szakember volt, de a könyveléshez jobban értett, mint a reklámhoz. Nem véletlen, hogy apa maga mellett akarta tartani minden áron. Ázsiai lévén becsületes volt a fickó a munkavégzést illetően. A stílusán lett volna mit csiszolni, de ezzel kellett gazdálkodni.

	– Szia, Liv – köszönt ő is, majd furán méricskélt. Össze is húztam a szemem, mire hatalmasat pislantott. Az évek alatt el-elmaradoztak a kedves gesztusok kettőnk között. Mélyen érintett, hogy okoskodott akkor a konyhában.

	– Na, mondd kincsem, de gyorsan! – Apa szinte rám szólt, mintha érezte volna, hogy kavarog valami kettőnk között a levegőben. Hirtelen rá is emeltem a szememet, majd nagy levegőt véve kezdtem bele a mondandómba: 

	– Apa, szeretnék pénzt kérni egy ruhára, amit az estélyen viselnék. Tudod, beszéltük?! – villantottam széles mosolyt.

	– Basszus, azt én el is felejtettem. De nem tudok most veled menni – mutatott fájdalmas fintor kíséretében Hiro-ra.

	– Semmi gond, majd Anna jön velem, megoldjuk – bólintottam, és mellé sétáltam. Hosszú barna hajam összefogtam, átdobtam a vállam felett. Hiro nagyra nyílt szemmel nézte ezt a mozdulatot. Mikor észrevettem, hogy figyel, grimaszolva csóváltam meg a fejem. A hapsinak majdnem kiesett a kezéből a számlatömb. Mit nézeget? 

	– Jól van, ügyesek vagytok, nézd csak – elővette viseltes pénztárcáját a farzsebéből, majd a céges kártyáját nyújtotta át nekem. 

	– Hú, köszönöm – vettem el elkerekedett szemmel, de apa hamar leintett: 

	– Aztán ésszel, te lány! – fenyegetett, de a szája sarkában mosoly villant. Tudta ő jól, hogy egy ruhánál nem fogok megállni, de ezzel sajnos én is tisztában voltam. Akkor már kellett egy cipő is.

	– Igen, tudom! – én is hasonlóan jelentettem ezt ki, mint ahogyan ő szólított meg a dolgozószobába belépésemkor. Aztán hirtelen ránéztem Hiro-ra, aki engem bámult továbbra is. Nagyot csettintettem a nyelvemmel. Kicsit zavartak a megnyilvánulásai. A férfi megfontoltan, és ajkát megnyalva dőlt neki a kényelmes, fekete irodai szék támlájának, barna szemét végigfuttatta rajtam. Akkor már teljesen világossá vált előttem, hogy milyen gondolat is fészkelte be magát a fejébe. A pimasz! Kicsit biccentett is, mintha amolyan "mi van" féleség nonverbális kérdését tette volna fel. Összehúztam a szemem, megcsóváltam a fejem.

	– Livi, még valami? – Apa megzavarta a Hiro-val folytatott gesztus-beszédet. Sürgetve dobolni kezdett az ujjaival az asztal lapján.

	– Nem. Köszönöm! – vágtam gyorsan rá, és elsiettem a férfi mellett. – Sziasztok! – hadart köszönésemet talán nem is érzékelték, mert egyik hangját sem hallottam, de valamiért ebből arra következtettem, hogy néznek mind a ketten. 

	***

	Annalise-szel a tampai plázába vezetett az utunk. Konkrét elképzelésem volt, előtte való nap kinéztem a ruhát online, és csak mertem remélni, hogy lesz is olyan. 

	– Ugye eljössz? – kérdeztem barátnőmet, majd belé karoltam. 

	– Persze, már én is vettem egy ruhát – nevetett. 

	– Ó, ügyes kislány – csodálkoztam rá. 

	– Alan is ott lesz? – kérdezte a szemöldökét emelgetve. 

	– Persze, hiszen ügyfél, de nem hiszem, hogy fog történni bármi is, mert apa is ott lesz, de már annyira nem is akarom, vagy nem tudom. Kissé elbizonytalanodtam pasi fronton – húztam el a szám. 

	– Ó, Liv – megállított, majd maga felé fordított –, érezd jól magad vele, aztán a többi majd jön, ha jönnie kell. Nem kell ezt túlgondolni. A múlt elmúlt, a jelen meg most van, hm? – igyekezett lelket önteni belém. Valahol igazat is adtam neki, hiszen ő mindig is azon ügyködött, hogy totálisan túl tudjak lépni Jay-en. 

	– Meglátjuk – kacsintottam. 

	– Ez nekem kevés, barátném – csóválta meg a fejét, de mosolygott.

	– Jó, akkor megpróbáljuk, most jó? Mehetünk? 

	– Tökéletes – bólintott, majd indultunk is tovább az Ann Taylor butikig.

	Azonnal megtaláltam a kinézett ruhadarabot, de valahogy nem úgy állt rajtam, ahogyan kellett volna, noha nem voltam kövér, sőt, eléggé vékony voltam. Az évek során jócskán lefogytam, talán túlságosan is. 

	– Ez esküszöm, kövérít – sikoltottam fel a tükör előtt. Mindenki hallotta, még az is, aki a bolt előtt sétált el.

	– Tessék!? – az egyik eladó a szemét kidüllesztve meredt rám, és még meg is rándult. Értettem én, hogy az egy drága hely, de sajnálatos módon ez volt a véleményem a ruháról. 

	– Dehogy kövérít, Liv – Anna azonnal jött, és igyekezett menteni a helyzetet. 

	– Kisasszony, ez a ruha borzalmas – a tükörben magamat nézve, és jobbra-balra forgolódva válaszoltam a nőnek, aki csak megrázta a fejét, arrébb sétált. – Ann Taylor ruhái egyébként is öregasszonyosak. Nem is értem miért pont itt néztem ki azt, ami kéne – bosszankodtam. A nő újra kiguvadt szemmel nézett rám, de én csak megráztam magam, és besétáltam a próbafülkébe a másik kiválasztott ruhát felpróbálni. 

	– Liv, nem volt olyan rossz az a ruha, ne égess már! – hallottam Anna hangját a próbafülke függönye mögül. 

	– Hát pedig, voltak kivetnivalók benne, de majd ez jó lesz – feleltem. Rövid öltözés után tértem vissza, és megperdültem a rózsaszín, félvállas alkalmi ruhában. Annyira nem volt vészes, mint sejtettem. 

	– Mondjuk az előzőhöz képest ez tényleg jobb – állt elém a barátnőm, úgy nézett végig rajtam. 

	– Ez az idétlen masni nem kellene rá. Szabójuk van? – fordultam mosolyt mímelve a kontyos és kissé beképzelt eladó felé, aki lenézően bólintott. Erősen vörösre rúzsozott száját összeszorítva próbálta ellensúlyozni azt az enyhe remegést, amit láttam rajta. 

	– Liv! – szólított hangosan Anna, de csak megvontam a vállam.

	– Akkor ezt szeretném. Öt centit vágjon le belőle a varrónő, és ezt a masnit szedje le, kérem. Fél óra múlva jönnénk érte. – Rá se néztem az ingerült nőre, csak besétáltam a próbafülkébe, és átöltöztem. 

	A kasszánál a másik eladó is fintorogva blokkolt nekem, és olyan hangnemben közölte a ruha árát meg a szabási díjat, hogy viszketni kezdett a tenyerem.

	– Százkilencvennyolc dollár, és a szabásért még húsz dollár. Így kettőszáztizennyolc dollár lesz. – Elővettem a pénztárcámat, majd kihúztam belőle a kártyát, és átnyújtottam neki. Rezzenéstelen arccal húzta le, és amíg nem jött a visszaigazolás, magánál tartotta. Mintha komolyan azt hitték volna, hogy nekem nincs ennyi pénzem, pedig ez még csak nem is volt annyira drága bolt. Mikor átnyújtotta a fizetőeszközt, pókerarccal kérdeztem: 

	– Minden rendben, volt rajta annyi pénz? 

	– Édes Istenem – mordult fel mellettem Annalise, majd megmorzsolta az arcát.

	– Igen – felelte a kasszás.

	– Nahát, hihetetlen, hogy futotta rá – cinikus vigyort villantottam, majd a leengedett barna hajú nőnek odaböktem: – Fél óra, és jövök a ruháért, ha nem lesz kész, akkor beírok a panaszkönyvbe!  

	– Gyere már! Viszontlátásra! – Anna elkapta a karom, és kivezetett a butikból. 

	– Most mi van? – kérdeztem meglepetten, majd kikaptam a karom a kezéből. 

	– Nem lehetsz ekkora tahó! Nem tetszett a ruha, oké, de nem kell így beszélni a bolti dolgozókkal. 

	– Hát, de láttad, hogy néztek, meg az orruk fent volt a plafonon. Én nem fogok meghunyászkodni, mert ez egy Ann Taylor butik. Hol érdekel? – vontam meg a vállam. 

	– Jó, tudod mit, igyunk egy kávét, hűtsd le magad – mutatott a Starbucks standja felé. 

	– Forró kávéval hűtsem le magam? – kérdeztem vissza nevetve. 

	– Jegessel, te ostoba – morogva csapta homlokon magát. 

	– Oké, értem, na! – nevettem. – Gyere! 

	– Egyszer még ideg-elme osztályra kerülök miattad. 

	– Az nem kizárt – feleltem.

	Szerencsére nem állt sorban senki, így nyugtáztam, hogy hamar megkapjuk a finom innivalónkat, és mehetünk tovább. A türelem sem volt nagy erényem, így alig egy perc várakozás után rácsaptam a pultra. 

	– Liv, maradj már! – Anna megint próbálkozott nyugalomra inteni. A kis tompa hangra mozgolódást hallottam a rögtönzött fa stand raktárajtaja felől. Pár pillanat múlva előtűnt egy borzas kinézetű egyén, akit hirtelen nem tudtam megítélni, ember-e vagy jeti.

	– Tessék?! Sziasztok! – a kezét megtörölve mosolyt villantott, legalábbis úgy gondoltam, de nem voltam biztos benne, mert olyan sűrű szakálla volt, hogy a száját se nagyon láttam. 

	– Helló! Téged itt hagyott a vándorcirkusz, vagy készülsz Mikulásnak? – nem újfent nem bírtam magamban tartani a gondolataimat, és csak úgy ömlött a számból a hülyeség. 

	– Úristen! – morrant Anna, majd próbált magyarázkodni: – Ne haragudj, de őt az idegvonat hagyta itt. – A fiatal srác elmosolyodott, és nyakszirtig érő haját a füle mögé simítva sütötte le vakítóan kék szemét. Akkor láttam csak mennyire szép színben is pompázik ez a szempár. Első pillantásra kéknek hatott, de ahogy jobban megnézte az ember, úgy fordult át türkizzöldbe. 

	– Ugyan, semmi – legyintett, majd folytatta: – Egyik sem. Igazából ez egy fogadás volt, de te biztos nem erre vagytok kíváncsiak, hanem rendelnétek. Mit adhatok? – udvariasan kibújt a válaszadás elől, és jó eladóként ránk fókuszált.

	– Remélem, sok pénzt nyertél vele, mert borzasztó, mint egy bábu a betlehemesből – a kijelentésem után nagyot horkantottam, majd az ajkamat összeszorítva próbáltam elharapni a nevetést. Nagy levegőt kellett vennem, hogy végleg távozzon a nevetési inger, és tudjak rendelni.

	– Két Caramel Frappuccino Lightot, elvitelre, légyszi – vágott közbe Annalise. – Meg egy illemtankönyvet – nézett rám összeszűkült szemmel. A srác nevetett, majd bólintott, és már hozzá is látott. Azt már meg sem kérdeztem, hogy miért egyedül van a pult mögött. Általában ketten szolgálnak ki, és sokkal körülményesebben. Még csak a nevünket sem kérdezte meg, hogy ráírhassa a papírpohárra, de a forgalmat eltekintve – ami nem volt –, nem vergődtem tovább a gondolattal. 

	Ahogy sürgött-forgott a pult mögött, szemügyre vettem. Csinos volt, hiába is éktelenkedett egy komplett bokor az arcán. Nyúlánk testalkata kellően izmos volt, de nem túlságosan. A karján erős erek futottak végig, a nyaka is minden tekintetben szép volt, és kissé halovány bőrszíne is nagyon passzolt az egész megjelenéséhez. Fitos orra olyan hatást keltett, mintha plasztikázva lett volna, de nem hittem benne, hogy férfi ilyenre vetemedik, legfeljebb akkor, ha nyomós oka van rá. Talán neki az volt, de lehet, hogy csak a genetika volt kegyes hozzá. A szeme pedig valami eszméletlen különleges színben pompázott továbbra is. Az arcvonásait és az ajkát annyira nem láttam a szakálltól, de amit látni engedett, az tetszett.

	– Tessék, a Frappuccinok, elvitelre. – Szinte megijedtem tőle, olyan hévvel rakta elénk a papírpoharakat. Még meg is suhintottam a vállát. Alkatához képest kemény válla és széles háta volt.

	– A fenét ijesztgesd! – förmedtem rá, majd miután halk "hehe" hagyta el a száját, megcsóváltam a fejem, kivettem a pénztárcámat a táskámból. 

	– Megérdemelted, te őstulok – helyeselt Anna, majd a saját poharához nyúlt.

	– Szívószálat parancsolnak a hölgyek? – a kezét maga előtt összecsapva kérdőn nézett rám, mire bólintottam, és kaptam is egy pink szívószálat.  – Neked adhatok? – intézte barátnőm felé a kérdést. 

	– Nem, köszi.

	– A vendégeim voltatok! – kijelentésére felnéztem rá a pénztárcámból, és mosolyogva ugyan, de fintorogtam.

	– Na, nem! – sepert félre Anna, majd a táskájával kezdett bíbelődni. – Ki fogjuk fizetni! 

	– Ugyan, üdítő élmény volt – válaszolta. Engem nézett. Hm, vajon miért?

	– Nagyon kedves vagy, köszönjük szépen. – Barátnőm nagyot sóhajtott a szavaimra, majd indult is, hogy visszamehessünk a butikba, de én folytattam: – Betlehemest is vállalsz?

	– Szent Isten, Liv! Komolyan sajnálom, így született – mentegetőzött Anna, majd igyekezett elhúzni. A srác széles mosolyt dobott felém, majd megcsóválta a fejét. 

	– Sziasztok, szép napot! 

	– Meglesz – feleltem, aztán a számhoz emeltem a pink szívószálat. 

	– Most már nekem is. – a szavaira megállt bennem az ütő, és hirtelen bocsánatot akartam kérni, de már csak egy nyikkanásra futotta, mert Annalise elvitt a lövészárokból. 

	– Miért kell állandóan kimondanod, amit gondolsz? Miért? – vetette a szememre, majd hosszú barna fonatát igazgatta. 

	– Tetszett neki, meg ő is nekem, és nem sértésből mondtam. Nevettünk – mutogattam nagy hévvel. – Nem te mondtad, hogy nyissak? Hát nyitottam, bár nem hiszem, hogy fogom még látni, de nyitottam. 

	– De ne így nyiss, öcsém, hanem lágyabban. Szép a szemed, szia, vagy micsoda ápolt szakállad van. – Nevetnem kellett a szavain. 

	– Micsoda ápolt szakállad van? Te meg milyen bolygón élsz? Szakáll-kozmosz? 

	– Hülye! Inkább intézzük el a dolgunkat, aztán ne is lássalak holnap estig – morgolódott újra. Szerettem Annában, hogy féken akart tartani, de ez sosem sikerült neki. Ő maga egy szende kis teremtés volt, én meg egy nagyszájú borzalom, szóval jól kiegészítettük egymást.

	A srác pedig valóban helyes volt, és jól esett kicsit flörtölni vele. Az már más dolog, hogy nem sikerült értelmesen, de valamit csak adtam a dologhoz.

	 


Dylan

	Hiro Shen volt az egyetlen ember, akiben teljesen megbíztam. Nemcsak azért, mert a vállalatom indítása óta mellettem volt, és teljesen lojálisan állt hozzám, valamint lelkiismeretesen intézte a könyvelésem, hanem mert, mint ember is szórakoztató jelenség volt. 

	Ahogy Livi kiment a dolgozószobából, észrevettem rajta azt a bizonyos dolgot, amit csak mi, férfiak értettünk meg, ha nő került a közelünkbe. Láttam rajta, hogy olyan áhítattal nézte, hogy azt egyszerűen nem hagyhattam szó nélkül: 

	– Nagyon szép nő lett a lányomból, igaz? – Lassan nézett fel a papírjai közül, megemelte egyik szemöldökét, mintha nem értette volna a kérdést. Pár pillanatig habozott a válaszadáson, de végül kinyögte azt, amit hallani szerettem volna: 

	– Igen, bár kissé nyers, de ezt nem sértésnek szántam, az ő helyében én is nyers lennék. Azt hiszem. – Gondoltam fűz majd hozzá pár jelzőt, és dicséri, mert mégiscsak a főnöke voltam, de nem így történt. Megleptek a szavai. 

	– Ezt hogy érted? – vontam össze a szemöldököm. 

	– Még pár évvel ezelőtt volt egy szóváltásunk, amit ő rosszul vett fel, és azóta úgy néz rám, mintha meg akarna ölni, deee, esküszöm, hogy nem direkt mondtam, amit, csak lelket akartam önteni belé – magyarázkodott. Mintha gyöngyözni kezdett volna a homloka. Tisztában volt vele, hogy nekem Liv a minden. A nagybetűs minden. Kíváncsivá tett. 

	– Mit mondtál neki, hm? – könyököltem fel az asztalra. Hiro nagyot nyelt, majd kigombolt egy gombot az ingén. Zavarba jött. 

	– Hogy ő még fiatal, és hogy nem kellene ennyire komolyan vennie a szerelmet. De rám förmedt, hogy nekem gőzöm sincs meg hasonlók. Azóta pedig hozzám se szól. 

	– Köszönöm, hogy igyekeztél, de ezt neki kell feldolgoznia, és úgy látom, hogy kezd újra régi lenni, vagy legalábbis törekszik rá. 

	– Nem tudom, milyen volt előtte, de most se lehet egyszerű. Mármint komolyan nem tudom. 

	– A napokban gondolkodtam azon, hogy talán túl drasztikus volt ez a házi-karantén, de mindent az ő érdekében tettem, és most már tudomásul kellene vennem, hogy felnőtt – kezdtem felvezetni a mondandómat. – Arra gondoltam, hogyha annyira mehetnékje van, akkor menjen, de nem szívesen engedném el egyedül. És itt jönnél te a képbe. – Nagyra nyílt szemmel nézett rám, majd hatalmasat nyelt, végül elnevette magát, de szórakozott nevetést hallatott.

	– Nem fiatal ő nekem egy kicsit? Ne vedd sértésnek, gyönyörű, de... – a mondatot elharapva húzkodta a száját, idegesen pillantott erre-arra. 

	– Nem azt mondtam, hogy vedd feleségül, csak ha úgy van, figyelj rá. Te azért jártasabb vagy az éjszakában, mint én, meg ő. És végső soron azt sem hánynám a szemedre, ha más is történne, mert megbízom benned, de ez ugye a te döntésed. Meg hát a lányé. Nem azért mondom, hogy rád erőltessem. 

	– Más? – kérdezte elcsukló hangon. 

	– Ha komolyan megtetszenétek egymásnak, mert ez is lehet egy opció. Mióta az a zenész kicsinálta, nem merem elengedni, randizni. Már itt lenne az ideje, hogy kirepüljön, elvégezze az egyetemet, vagy csak egy szakmát szerezzen. Tanuljon meg élni! – Fogalmam sem volt hogyan tálaljam finoman magát a tényt, hogy én voltaképpen őt szeretném a lányom mellett látni, legvégső esetben természetesen. A kora sem érdekelt, és az sem, hogy ázsiai. Felőlem bantu unokák is rohangálhatnak körülöttem, ha tudom, hogy a lányom jó ember mellett van.

	– Nem hiszem, hogy tökéletes választás lennék neki; azt meg végképp nem, hogy félvér unokákat szeretnél. Másrészt meg ő most mélységesen haragszik rám, szóval nem hergelném. – Erre persze csak felkacagtam és legyintettem. Próbáltam feloldani a hirtelen rémültté vált férfit: 

	– Nem tudod, milyen az, amikor élet és halál között lebegve viszed be az egy szem lányod az intenzívre. Borzalmas, és senkinek sem kívánom. A lényeg az lenne, ha úgy dönt, hogy elmegy, én nem állok az útjába, hiszen ideje, hogy tapasztaljon, de arra kérnélek, hogy tarts vele, vagy legalábbis látótávon belül legyél, és ha van valami, akkor cselekedj. – Hiro lehajtotta a fejét, aztán szomorú pillantást küldött felém. Tudta jól, mi történt kicsivel több, mint négy éve, és nagyon sokat segített nekem akkortájt a cégnél. – Fiatal vagy még te is. Mennyi is vagy? Harminckettő?

	– Harmincnégy – félve válaszolt, és halkan. Ez a sziklaszilárd férfi hirtelen alamuszi nyuszivá változott. De megértettem, mert sosem beszéltem vele úgy a lányomról, mint akkor. 

	– Újra kihangsúlyozom, hogy semmi kerítői szándék nincs bennem, csupán nem lehetek mindig mellette, és nyugodtabb lennék, ha te ezt megtennéd. – Valahol meg is értettem, hogy ódzkodik, hiszen egyik pillanatban oroszlánként ordítva tomboltam a lányom előtt, elmarva előle minden útjába akadó pasast. Most pedig arra kértem, hogy segítsen őt megóvni. Bár én se tudtam, hogy mitől. 

	– Nem értelek, Dylan – zavart nevetést hallatott, és a fejét csóválva dőlt hátra a székben, majd az ajkát megnyalva kulcsolta össze az ujjait a karfára támaszkodva. Tudtam, hogyha ebbe belebonyolódunk, akkor rá kell gyújtanom. Nyomban kicsit hátrébb is gurultam a székemmel, és kihúzva az asztal legfelső fiókját kivettem belőle a cigarettatartóm.

	– Cigit? – nyújtottam felé előzékenyen az ezüst tartót, de a fejét rázva elutasította. Sokszor előfordult, hogy rágyújtott ő is, de hirtelen még a cigi se kellett neki. Kajánul elnevettem magam, majd kivettem egy szálat és meggyújtottam az asztalon heverő, színben a tárcához passzoló gyújtóval. Mélyet szívtam a kellemes dohányból, és folytattam a mondókámat: – Biztos most arra gondolsz, hogy hülye vagyok. Eddig nem engedtem férfit Liv közelébe, most pedig arra kérlek, hogy légy mellette. Hát tudod, van benne igazság. Egy tökéletes bolond vagyok, de féltem a lányom. Ezt majd csak akkor fogod megérteni, ha te is apa leszel. – Elcsapta a fejét, és a szemét összehúzva kereste a szavakat:

	– Értem, Dylan, de ő a lányod, én pedig az alkalmazottad, a kollégád. Az meg sem fordult a fejedben, hogy ennyi idősen miért vagyok még agglegény? – Fura grimaszt vágott, de a mondatai mögé láttam. Nem tudta hová tenni a kérdéseimet, és a szituációt sem, de azt sem akarta konkrétan mondani, hogy nem akar Livre figyelni.

	– A barátom is vagy, Hiro. Ha nem bíznék meg benned, nem mondtam volna el mindezt.  – Nagyot szívtam a cigarettából, majd lassan kifújtam a füstjét. Nem tudtam tovább ragozni, és tényleg nem akartam semmit sem ráerőltetni. 

	– Köszönöm, megtisztelsz, és persze én is a barátomnak tartalak, csak ez most váratlanul ért. Nagyon hízelgő és dicséretes, hogy rám gondoltál, de ebbe azért a lányodnak is lenne beleszólása, gondolom – húzta el a száját fura grimasz kíséretében.

	– Nézd, én nem azt mondtam, hogy hívd el vacsorára, hanem ha úgy ráérsz, akkor tartsd szemmel. Megnyugtatna, komolyan – a kijelentésemet bólintással nyomatékosítottam, és próbáltam lazán kezelni a helyzetet. 

	– Rendben, ezt azt hiszem, tudom vállalni, de remélem, hogy nem esne át a ló túloldalára azzal, hogy kiszúr, és elkezd szívatni. Mert a nők olykor kegyetlenek tudnak lenni. 

	– Nekem mondod? Hiszen elvált vagyok – horkantottam. – Én bízom Livben, de nem eléggé, és hiszem, hogy annyira nem ette meg a lelkét az a borzalmas szakítás, így, ha kiderülne a dolog, a helyén kezelné. Azt hiszem. Nem igazán ismerem a lányom lelki dolgait, sajnos. Elrejti előlem is – válaszoltam elbambulva. Livi tényleg eldugta az érzéseit, és nem hagyta, hogy megláthassam őket. Pedig jobb lett volna, ha kiadja, megmutatja, mert így csak elemészti. De nem akartam erőszakoskodni sem, vártam, hátha egyszer úgy dönt, hogy leül velem, és elmondja minden baját. 

	– Most azt javaslom, térjünk vissza a munkához – kissé erőltetetten nevetett, próbálta leplezni a zavarát, és igyekezett engem is kihúzni a mély gondolatokból. Ezért is hálás voltam neki, mert nagyon is jól ismert, és tudta, hogy nem beszélek félre, amit mondok, annak komoly oka van. 

	 


Hiro

	Hazudnék, ha azt mondanám, hogy nem gondolkodtam el komolyan Dylan szavain. Amikor azt kérdezte, hogy figyelnék-e a lányára, a vér is megfagyott az ereimben. Egy pillanatig nem tudtam, hogy nevessek vagy sírjak. Aztán végül vártam a következő mondatot, ami tényleg arra engedett következtetni, hogy komolyan gondolta, amit mondott. 

	Mikor elindította a vállalkozását, jelentkeztem a meghirdetett könyvelői állásra. Az sem volt elhanyagolható tényező, hogy marketinges cégről volt szó, mert abból is volt végzettségem, bár annyira nem rajongtam érte, nem is dolgoztam abban a szakmában még soha. Első pillantásra szimpatikus volt nekem a laza, borostás, farmeros és pólós férfi, aki akkor már bőven túl volt a virágkorán, mégis fess ember volt, versenybe is szállhatott volna a fiatalabbakkal. A modora is azonnal megtetszett. Nem volt sosem az a feszengő üzletember, az összes alkalmazottját a barátjának tekintette, de mint elmondta, úgy igazán csak bennem bízott meg. Nos, én vittem a könyvelését, ez érthető. 

	Jó párszor találkoztam már a lányával, de csak futólag, egy köszönés erejéig. Aztán történt közöttünk az a fura szóváltás, és Liv totál elzárkózott előlem. Nem is értettem, hogy mire fel az a kedves köszönés az irodában, de aztán leesett, hogy nem akarta, hogy az apja tudjon a történtekről. Esküszöm, hogy jó szándékkal mondtam neki, amit, de nem értettem a megsebzett szív gyógyításához, így persze, hogy támadásnak vélte. Ám nem volt az.

	Mindig is nagy kanállal faltam az életet. Nem véletlen voltam akkor még mindig agglegény, habár egyre többször támadt fel bennem a megállapodás gondolata. Elmúlt a kicsapongó életmód, kezdtem lenyugodni. De egy percig sem gondoltam arra, hogy majd Liv Jackson mellett találom meg a nyugalmat, sőt! Nem is értem, Dylannek honnan jött ama gondolata, hogy más is történhet közöttünk. Dehogy történhet! Persze kész voltam eleget tenni a kérésnek, hogy szemmel tartom, ha úgy van, mert a férfi mellett voltam Liv felépülésének első pár hónapjában. Nem tudott a munkára koncentrálni. A válása totál hidegen hagyta, csak a lánya érdekelte. És az is undorító dolog volt szerintem, hogy az anyja egy az egyben lemondott Livről. Milyen szülő az ilyen?

	Rettentő fontos volt neki a lány. De hisz nem is számíthatott másra, csak Dylanre.

	***

	Összegzést készítettem, de már a második órába nyúlt a feladat, és fáradt voltam, nem tudtam koncentrálni. Gondoltam, kicsit szétnézek a világhálón. Bejelentkeztem a Facebook fiókomba. Egy darabig pörgettem a nyilvános posztokat, aztán egyszer csak megjelent egy Liv által megosztott poszt. Ismerősöm volt már jó ideje, de sosem néztem meg egyetlen posztját, képét, megosztását sem. Igazából nagyon ritkán használtam a Facebookom, de most érdekelni kezdett a bejegyzése. 

	Egy kávézóban készíthette a képet, és éppen egy hatalmas shake fölött pózolt habos ajakkal, nevetve. Elmosolyodtam, és a nevére kattintva elkezdtem nézegetni a képeit. Minden dokumentálva volt ott, de a legjobban a "ME" nevű albuma fogott meg, mi több, magával ragadott. 

	Egészen kis korától napjainkig szerepeltek róla fényképek, és ahogyan cseperedett, úgy lett egyre szebb és vonzóbb. Ahogy a fél évvel azelőtti képekhez értem, fura érzés szaladt át rajtam, nem tudtam leírni. Tovább néztem a galériát. Egy csinos, fekete ruhás lány pózolt a tükörben. Leengedett haj, csábos mosoly, semmi csücsörítés, elhanyagolható smink. Aztán azon kaptam magam, hogy testének a körvonalait nézem. A mellét, a fenekének formáját, a lábait. Hirtelen az összes vér a testemből az ágyékomba áramlott. Ahogy ezt felismertem, lecsaptam a laptopot. Egy pillanatra viszolyogni kezdtem magamtól. Hová tűnhetett az önuralmam?

	Annyira megbabonázott ez a huszonkét éves, hogy valósággal megrökönyödtem testem jelzésein. Egy pillanatra arra gondoltam, hogy vajon mi játszódhat most le a lelkében. 

	Nekem is volt egy csúnya szakításom, de hamar kilábaltam belőle, főleg, hogy napok alatt jött egy újabb nő, aki elvitte a bánatom. Nem kerítettem nagy feneket neki. Fiatal voltam, körülbelül húsz éves, de egy percig sem játszottam ama gondolattal, hogy én öngyilkos leszek. Élnem kellett tovább, különben a bánat felemésztett volna, és így is cselekedtem. Ezért mertem olyan könnyelműen beszélni Livvel.

	Megráztam a fejem, felnyitottam a laptopot, gyorsan kiléptem a megnyitott galériákból, majd az adatlapját is elhagytam. Néztem tovább mások posztjait, de nem hagyott nyugodni a dolog. A férfiasságom közben megpihent, de a gondolataim nem. Agonizálni kezdtem.  

	Dylan komoly üzletember volt, határozott, egyenes. Tisztességesnek gondolt, de ez csak részben volt igaz. Könnyen elcsábultam, ha úgy volt, sokszor gondolkodás nélkül. Gyakran megbántottam a nőket, és még csak bűntudatom sem volt. Livvel ezt nem játszhattam volna el. De még magam sem tudtam, mit akarok.

	Akartam-e egyáltalán valamit tőle?

	Miközben gondolkodtam, valahogyan mégis visszataláltam az adatlapjára, és láttam, hogy éppen fenn van a Messengeren. Gondolkodás nélkül írni kezdtem: 

	"Szia! :)" – kezdtem kissé határozatlanul. Mikor megnyomtam az entert, hirtelen homlokon csaptam magam. 

	Hogy lehetek ekkora marha? Mi a francról beszélgethetnék vele?

	Remegni kezdett a testem, a hideg rázott az idegességtől, és elborzadtam a viselkedésemen. Harmincnégy évesen egy huszonkét évesnek írtam szmájlit. 

	– Hová süllyedtem?!  – tettem fel hangosan a kérdést, mintha választ vártam volna rá. Egy örökkévalóságnak tűnt, míg a válaszát vártam, de reménykedtem benne, hogy éppen barátnőzik vagy valami korabeli ficsúrral lődörög. Bár ezt el is vetettem. Villant az ablak. Remegő kézzel nyúltam az egérért, és nagyot nyelve nyitottam meg. 

	"Mi van?" – rövid volt, és velős. A számat rágcsálva kapkodtam a tekintetem a monitor és a papírok között, aztán végül írni kezdtem: 

	"Szeretnék bocsánatot kérni azért a múltkoriért, ami még évekkel ezelőtt történt. Tudom, hogy nem kellett volna megszólalnom, de csak segíteni szerettem volna."  

	Elküldtem. Vártam, a kezem remegett. Ezt szóban is megvitathattam volna vele, de hirtelen egy évszázad bűntudata zuhant a lelkemre, és főleg az, hogy az apja megbízott bennem.

	"A barátnőm szerint nem kellene annyira bunkónak lennem, szóval felejtsük el, és kezdjük tiszta lappal, oké?"  

	Nagy levegőt vettem, hogy legalább egy kő lekerült a vállamról, majd folytattam:

	"Biztos? Komolyan nem sértésnek szántam, csak tudod, nekem annak idején az segített, hogy továbbléptem, de nem vagyunk egyformák." 

	"Haragtartó vagyok, tény, de nekem is túl kell lendülnöm ezen, meg lehet, hogy végső soron igazad volt… :/" – Ettől a választól megcsillant a remény a szememben. Hála istennek, sikerült feldolgoznia, gondoltam.

	"Igazam? Nahát, ilyet se sűrűn hallok nőktől. :D Ne vedd sértésnek." 

	Igyekeztem kissé oldani a feszültséget, bár, bíztam benne, hogy az azért még sincs. Én ideges voltam a válasza miatt. De ő vajon mit érzett? Tényleg komolyan gondolta, vagy csak írt valamit, hogy békén hagyjam?

	"Neeem! Csak azt mondom, hogy hosszúra nyúlt az a bizonyos gyászidőszak, és nem volt értelme ennyire beleburkolóznom a múltba, de már mindegy, nem?"  

	Hm, mintha feldolgozta volna, vagy legalábbis törekedett volna rá. 

	"Csak segíteni akartam."  

	Legörbült a szám a szavaira. Gőzöm sem lehetett róla, hogy ő hogy élte ezt meg. Sajnálni kezdtem. 

	"Igen, tudom. Csak akkor pont ilyen szavakra, mondatokra meg hasonló dolgokra nem volt szükségem. És bocs, hogy nyers voltam, nem is ismerlek, csak összefutunk és köszönünk, aztán megy mindenki a dolgára. Nekem aztán halvány lila gőzöm sincs, hogy milyen az életed, te miken mentél keresztül meg hasonlók."  

	A fejlődés halovány szikrája megcsillant ezekre a mondatokra. Mintha egy értelmes, felnőtt nő írta volna, nem pedig az a hisztis csitri, aki akkor nekem esett, hogy mit is képzelek.

	"Ez tetszik, hogy így gondolkodsz. :) Tudod, mondják, hogy idő kell az embereknek ahhoz, hogy megérjenek bizonyos dolgokra, és te mintha elkezdted volna ezt a folyamatot." – Micsoda? Miután elküldtem, hangosan felmorrantam, hogy hogy hagyhatta el ekkora baromság a számat. Kissé izgultam a válaszra, de már írt is: 

	"Nehéz tapasztalatot szerezni ingerek nélkül, de azt hiszem, menni fog, vagyis csak nem csúszok meg megint ennyire. Beszélnem kell róla, nem pedig magamba fojtani, vagy tudom is én. És köszönöm, hogy támogatsz. Ja és… talán azóta előkerült a Bushido kódex is. :P" 

	 Nevettem. Ha már viccelődött, akkor komolyan túl tudott lépni. De nem is értettem, hiszen évekkel ezelőtt történt, és azt sem, hogy hagyhatott ez ekkora tüskét benne, de legalább már nem fújt rám. 

	"Elő, ja! :D Esténként olvasgatom, és a párnám alatt tartom a katanámmal együtt, ha véletlenül hasonló eset történne, akkor normálisan tudjak megszólalni." – Kacagtam, amikor elküldtem az üzenetet. 

	"Hm, váó. :) Ide most simán illene a Mortal Combat zenéje. xD" 

	Nos, megtört a jég, és ennek nagyon örültem. Az az igazság, hogy miután Dylan mondta, amit, úgy éreztem, hogy nekem tényleg vigyáznom kell Livre. Valami olyan ébredt fel bennem, amiről nem tudtam, hogy a lelkemben lakozik. Hirtelen meg akartam óvni mindentől. De ehhez semmi köze nem volt a nemrég bekövetkezett erekciómnak. Esküszöm! Csinos lány volt, tény, de ez elenyésző volt ahhoz a rám rótt szerephez képest, amit az apja adományozott nekem. Szamurájnak képzeltem magam, aki egy nemes ügyért harcol. Jelen esetben a lány nyugalmáért. És tetszett a dolog. 

	Addig nem sok extra jutott nekem. Volt néhány szép kapcsolatom, volt néhány egy éjszakás, szerettem a nőket, ők is engem, de ezt sem lehet a végletekig csinálni, úgy értem, valóban kell egy cél az ember életében. Talán ez lesz életem fő célja, talán csak segítek neki közelebb kerülni valamihez. Akkor még nem tudtam konkrétan mi ez, de nem akartam többé szomorúnak látni. A semmiből jött az a láthatatlan erő, ami végigáramlott a testemben.

	"FINISH HIM!"

	"Az, igen :D Ha legközelebb erre jársz, akkor sütök valami szénhidrátdús sütit, csak hogy érezd a törődésem. :P"

	"Jól van, egyszer belefér, majd ledolgozom. :D"

	"Tényleg köszönöm ezt a beszélgetést, most segített. Azt is, hogy nem hagytad, hogy itt besavanyodjak feléd, mert azért majdnem minden nap találkozunk, és már kezdett fájni a szemem a sok csúnya nézéstől. xD"

	"Rám számíthatsz :)"

	"Jó éjt, Hiro :)"

	"Jó éjt, Liv :)"

	És kilépett. 

	Sikernek könyveltem ezt el. Azt hittem, hogy sosem tudunk majd normálisan egymásra nézni, meg beszélgetni vagy akármi. Megkönnyebbültem. Mondjuk azt nem hittem, hogy tényleg elengedte a zenésszel történt szakítást, ha ez a kis beszélgetés még ennyire élénken élt benne, és még csak nem is volt olyan nagy volumenű. Rosszkor nyitottam ki a számat, aláírom, de legalább sikerült elsimítani. Évekkel később ugyan, de ez legyen a legkisebb gond.

	Nyugodt szívvel hajthattam álomra a fejem.

	 


Liv

	Eljött az üzleti fogadás napja. Este hét órára várta apa a vendégeket. Az előtérben italok várták a betévedőket, míg a nappaliban az ülőgarnitúrák helyét átvette két hosszú asztal, fehér abrosszal leterítve, és rogyásig pakolva étellel. Sült húsos tálaktól kezdve a süteményig minden volt. Apa kitett magáért. Fontos is volt neki ez az este, ettől függött a cége jövője. Még egy dj-t is beszervezett, hogy az lágy zenével levegye a lábáról a többi vállalkozót.

	Én Annalise-zel sürögtem a szobámban. Sehogy se akart a helyén maradni a diadémem. Nem tudom miért ragaszkodtam annyira hozzá egyébként, de szépen festett a felkontyolt hajammal.

	– Ha nem marad ott most már, akkor ki fogom hajítani az utcára! – morogtam, és egyik kezemmel az ezüstszínű hajdíszt fogtam, a másikkal meg igyekeztem hullámcsattal lerögzíteni. 

	– Minek ragaszkodsz ennyire hozzá? Ez nem bál, csak egy fogadás – vonta meg a vállát a barátnőm. Fel sem nézett a telefonjából. 

	– Mert így sokkal szebb vagyok, olyan, mint a Hamupipőke. 

	– Csak vigyázz, ha éjfélt üt az óra – nevetett, majd letette a telefont, és felém sétált. – Mutasd már! – csapott a kezemre. – Add a hajlakkot!

	– Anna, a koponyámba szúrod a csatot! – kiáltottam fel.

	– A szépségért szenvedni kell. Na, így talán kitart – fújta le bőségesen a lakkal. 

	– Ó, ez nem is olyan rossz – forgattam a fejem a tükör előtt. Annának sikerült a helyére tennie a díszt. 

	– Kicsim, készen vagytok? – szűrődött be az ajtón apa hangja.

	– Máris, egy perc! – kiáltottam vissza. Anna felé fordultam. – Csinos vagy. – Fehér ruhát viselt, és hosszú barna haját laza loknikba sütötte. 

	– Ahogy te is. Szíveket fogsz összetörni, érzem. 

	– Ettől félek én is – nevettem, majd még egy gyors pillantást vetettem a tükörben magamra, és elégedetten bólintva indultam az ajtóhoz. 

	Apa már kint várt minket, és idegesen megmorzsolva az arcát hümmögött, majd miután rám nézett, a lélegzete is elakadt. Az egyszerű, rózsaszín ruhát egy vékonyka ezüst nyaklánccal és fekete szandállal dobtam fel, a hajamat pedig laza kontyba tekertem a dísszel. 

	– Gyönyörű vagy – dadogta, majd a karját felém nyújtva csúsztattam bele a sajátomat, és kihúzva magamat szóltam hozzá: 

	– Köszönöm, te is jól nézel ki. Meg is vagyok lepve, hogy ingben meg szövetnadrágban parádézol. – Tényleg meg voltam lepve, mert nem volt erőssége az elegancia, de akkor még meg is borotválkozott, tehát komolyan gondolta az egész üzleti fogadást, és én persze támogattam benne. 

	– Mindent a cégért. Remélem a te szoknyád is azért rövid – a mondatát félbehagyva hagyott szabad utat, hogy belássak a célzás mögé. Megcsóváltam a fejemet. 

	– Mr. Jackson, ön is szíveket fog ma összetörni – karolt Annalise is apába. 

	– Úristen, két ilyen gyönyörű hölgy fog közre, azt se tudom, hova legyek. 

	– Ön túloz – válaszolt a barátnőm. 

	– Készen vagytok? Mehetünk? – Bólintottunk mindketten.

	Körülbelül ötven ember gyűlt össze a ház előterében és nappalijában, de egyiket sem ismertem. Amikor pedig beszélgetést akartak kezdeményezni, mindig valamire hivatkozva leráztam őket. Akadt olyan is, akivel ezt kétszer eljátszottam. Biztosan hülyének néztek, de nem volt kedvem semmilyen bájcsevejhez mindaddig, amíg meg nem láttam azt a személyt, akivel egyre többet beszélgettem. 

	Alan Carr a húszas évei végén járt, és jól menő tuningműhelye volt. Apa jó viszonyt ápolt vele, ő készítette a férfi cégének első arculatát is, de sosem beszélt róla dicsérően, mint ember. Mintha azt az érzést keltette volna bennem, hogy meg se forduljon a fejemben, mint potenciális barát jelölt. A kocsibűvész tipikus mai pasas volt, aki napi szinten járt kondizni, divatosan öltözködött, drága holmikban járt, és drága kiegészítőket hordott. Rövid, tépett szőke haja, akár egy fa lombkoronája ágaskodott a feje tetején. Kisebb szakállt is viselt, ami idősebbé tette a megjelenését. A kék szemével pedig az első pillantásnál levette a nőket a lábukról. El is gondolkodtam, hogy én a kék szemű férfiakat részesítem előnyben. Fehér, feltűrt ingben és fekete szövetnadrágban jelent meg. Laza, és nem igazán egy üzleti fogadásra való a könyékig feltűrt ing, de a személyiségének megfelelően, neki ez állt jól. Alan kissé lázadó volt, és nem az a tipikus megfontolt hapsi. Ezért is tetszett. 

